Na temelju članka 10. stavka 1. i članka 12. stavka 1. Zakona o poljoprivrednom zemljištu (Narodne novine 20/18, 115/18, 98/19 i 57/22), članka 4. Pravilnika o agrotehničkim mjerama (Narodne novine 22/19), članka 8. stavka 2. Zakona o zaštiti od požara (Narodne novine 92/10 i 114/22) i članka 34. Statuta Općine Tučepi (Glasnik Općine Tučepi 02/21), na prijedlog općinskog načelnika Općine Tučepi, Općinsko vijeće Općine Tučepi na svojoj sjednici održanoj dana \_\_\_\_\_\_\_\_\_2025. godine donosi

**O D L U K U**

**o agrotehničkim mjerama i mjerama za uređivanje**

**i održavanje poljoprivrednih rudina, posebnim mjerama zaštite poljoprivrednih površina i mjerama zaštite od požara na poljoprivrednom zemljištu**

**na području Općine Tučepi**

1. **UVOD**

**Članak 1.**

1. Ovom Odlukom o agrotehničkim mjerama i mjerama za uređivanje i održavanje poljoprivrednih rudina, posebnim mjerama zaštite poljoprivrednih površina i mjerama zaštite od požara na poljoprivrednom zemljištu na području Općine Tučepi (u daljnjem tekstu: Odluka) propisuju se agrotehničke mjere u slučajevima u kojima bi propuštanje tih mjera nanijelo štetu, onemogućilo ili smanjilo poljoprivrednu proizvodnju, mjere za uređivanje i održavanje poljoprivrednih rudina, mjere zaštite od požara na poljoprivrednom zemljištu i poljoprivrednim rudinama, mjere za sprječavanje građenja i postavljanja objekata na poljoprivrednom zemljištu i poljoprivrednim rudinama, posebne mjere za sprječavanje protupravnog odlaganja otpada na poljoprivrednom zemljištu i poljoprivrednim rudinama na području Općine Tučepi.

**Članak 2.**

1. Poljoprivrednim zemljištem smatraju se poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare, kao i drugo zemljište koje se može privesti poljoprivrednoj proizvodnji.
2. Poljoprivrednim rudinama smatraju se susjedne katastarske čestice na određenom lokalitetu koje čine zaokruženu prirodnu cjelinu.
3. Katastarske čestice poljoprivrednog zemljišta unutar granice građevinskog područja, površine veće od 500 m² i katastarske čestice poljoprivrednog zemljište izvan granice građevinskog područja planirano dokumentima prostornog uređenja za izgradnju, koje su u evidencijama Državne geodetske uprave evidentirane kao poljoprivredno zemljište, a koje nisu privedene namjeni, moraju se održavati pogodnim za poljoprivrednu proizvodnju i u tu se svrhu koristiti do izvršnosti akta kojim se odobrava građenje, odnosno do primitka potvrde glavnog projekta.
4. **AGROTEHNIČKE MJERE**

**Članak 3.**

1. Pod agrotehničkim mjerama smatraju se:
	1. minimalna razina obrade i održavanja poljoprivrednog zemljišta povoljnim za uzgoj biljaka,
	2. sprječavanje zakorovljenosti i obrastanja višegodišnjim raslinjem,
	3. suzbijanje organizama štetnih za bilje,
	4. gospodarenje biljnim ostatcima,
	5. održavanje organske tvari i humusa u tlu,
	6. održavanje povoljne strukture tla,
	7. zaštita od erozije,
	8. održavanje plodnosti tla.
2. Vlasnici i posjednici poljoprivrednog zemljišta dužni su poduzeti agrotehničke mjere iz stavka 1. ovog članka čije bi propuštanje uzrokovalo štetu odnosno onemogućilo ili smanjilo poljoprivrednu proizvodnju.
3. Radi provođenja agrotehničkih mjera zabranjuje se građenje i postavljanje montažnih i čvrstih objekata na poljoprivrednom zemljištu.

1. **Minimalna razina obrade i održavanja poljoprivrednog zemljišta povoljnim za uzgoj biljaka**

**Članak 4.**

1. Minimalna razina obrade i održavanja poljoprivrednog zemljišta podrazumijeva provođenje najnužnijih mjera u okviru prikladne tehnologije, a posebno:
	1. redovito obrađivanje i održavanje poljoprivrednog zemljišta u skladu s određenom biljnom vrstom i načinom uzgoja, odnosno katastarskom kulturom poljoprivrednog zemljišta,
	2. održavanje ili poboljšanje plodnosti tla,
	3. održivo gospodarenje trajnim pašnjacima i livadama,
	4. održavanje površina pod trajnim nasadima u dobrom proizvodnom stanju.
2. **Sprječavanje zakorovljenosti i obrastanja višegodišnjim raslinjem**

**Članak 5.**

1. Vlasnici i posjednici poljoprivrednog zemljišta dužni su primjenjivati odgovarajuće agrotehničke mjere obrade tla i njege usjeva i nasada u cilju sprječavanja zakorovljenosti i obrastanja višegodišnjim korovom poljoprivrednog zemljišta.
2. Kod sprječavanja zakorovljenosti i obrastanja višegodišnjim raslinjem i njege usjeva potrebno je dati prednost nekemijskim mjerama zaštite bilja kao što su mehaničke, fizikalne, biotehničke i biološke mjere zaštite, a kod korištenja kemijskih mjera zaštite potrebno je dati prednost herbicidima s povoljnijim ekotoksikološkim svojstvima.
3. Vlasnici i posjednici poljoprivrednog obrađenog i neobrađenog zemljišta, dužni su tijekom vegetacijske sezone tekuće godine, u više navrata, sa svojih površina (uključujući i rubove katastarskih čestica, šuma i poljskih putova) uklanjati i suzbijati ambroziju sljedećim mjerama:
* agrotehničkim mjerama - pridržavanjem plodoreda, obradom tla, pravovremenom sjetvom i gnojidbom kulture, višekratnim prašenjem strništa i neobrađene (nezasijane) poljoprivredne površine,
* mehaničkim mjerama - međurednom kultivacijom, okopavanjem, plijevljenjem i pročupavanjem izbjeglih biljaka, redovitom (višekratnom) košnjom, priječenjem prašenja i plodonošenja biljaka,
* kemijskim mjerama - uporabom učinkovitih herbicida koji imaju dozvolu za promet i primjenu u Republici Hrvatskoj za suzbijanje ambrozije, a u skladu s uputom za primjenu koja je priložena uz sredstvo.
1. **Suzbijanje organizama štetnih za bilje**

**Članak 6.**

1. Vlasnici odnosno posjednici poljoprivrednog zemljišta moraju suzbijati organizme štetne za bilje, a kod suzbijanja obvezni su primjenjivati temeljna načela integrirane zaštite bilja u skladu s posebnim propisima koji uređuju održivu uporabu pesticida.
2. Nakon provedbe postupka iz stavka 1. ovog članka, vlasnici odnosno posjednici, dužni su odlagati ambalažu u skladu sa zakonskim i podzakonskim aktima vezanim za gospodarenje otpadom.
3. **Gospodarenje biljnim ostatcima**

**Članak 7.**

1. U trogodišnjem plodoredu dozvoljeno je samo u jednoj vegetacijskoj godini uklanjanje biljnih ostataka s poljoprivrednih površina osim u slučajevima njihovog daljnjeg korištenja u poljoprivredi u smislu hrane ili stelje za stoku i u slučaju njihove potencijalne opasnosti za širenje organizama štetnih za bilje.
2. Vlasnici odnosno posjednici poljoprivrednog zemljišta moraju ukloniti sa zemljišta sve biljne ostatke koji bi mogli biti uzrokom širenja organizama štetnih za bilje u određenom agrotehničkom roku u skladu s biljnom kulturom.

**Članak 8.**

1. Agrotehničke mjere gospodarenja s biljnim ostatcima obuhvaćaju:
	1. primjenu odgovarajućih postupaka s biljnim ostatcima nakon žetve na poljoprivrednom zemljištu na kojem se primjenjuje konvencionalna i reducirana obrada tla,
	2. primjenu odgovarajućih postupaka s biljnim ostatcima na površinama na kojima se primjenjuje konzervacijska obrada tla,
	3. obvezu uklanjanja suhih biljnih ostataka ili njihovo usitnjavanje s ciljem malčiranja površine tla nakon provedenih agrotehničkih mjera u višegodišnjim nasadima,
	4. obvezu odstranjivanja biljnih ostataka nakon sječe i čišćenja šuma, putova i međa na šumskom zemljištu, koje graniči s poljoprivrednim zemljištem te se ovaj materijal mora zbrinuti/koristiti na ekološki i ekonomski održiv način, kao što je izrada komposta, malčiranje površine, alternativno gorivo i sl.
2. Žetveni ostatci ne smiju se spaljivati, a njihovo je spaljivanje dopušteno samo u cilju sprečavanja širenja ili suzbijanja organizama štetnih za bilje uz provođenje mjera zaštite od požara u skladu s posebnim propisima.
3. **Održavanje organske tvari i humusa u tlu**

**Članak 9.**

1. Organska tvar u tlu održava se provođenjem minimalno trogodišnjeg plodoreda prema pravilima struke ili uzgojem usjeva za zelenu gnojidbu ili dodavanjem poboljšivača tla.
2. Trogodišnji plodored podrazumijeva izmjenu u vremenu i prostoru: strne žitarice – okopavine – leguminoze ili industrijsko bilje ili trave ili djeteline ili njihove smjese.
3. Redoslijed usjeva u plodoredu mora biti takav da se održava i poboljšava plodnost tla, povoljna struktura tla, optimalna razina hranjiva u tlu.
4. Trave, djeteline, djetelinsko-travne smjese sastavni su dio plodoreda i mogu na istoj površini ostati duže od tri godine.
5. Podusjevi, međuusjevi i ugar smatraju se sastavnim dijelom plodoreda.

**Članak 10.**

1. Kod planiranja održavanja razine organske tvari u tlu potrebno je unositi žetvene ostatke u tlu primjenom konvencionalne, reducirane ili konzervacijske obrade tla i uravnoteženo gnojiti tlo organskim gnojem ili uzgojem usjeva za zelenu gnojidbu.
2. **Održavanje povoljne strukture tla**

**Članak 11.**

1. Korištenje mehanizacije namijenjene isključivo obradi tla u svrhu poljoprivredne proizvodnje na poljoprivrednom zemljištu mora biti primjereno stanju i svojstvima zemljišta.
2. U uvjetima kada je tlo zasićeno vodom, poplavljeno ili prekriveno snijegom zabranjeno je korištenje poljoprivredne mehanizacije na poljoprivrednom zemljištu, osim prilikom žetve ili berbe usjeva.
3. **Zaštita od erozije**

**Članak 12.**

1. Vlasnici, odnosno posjednici poljoprivrednog zemljišta dužni su, na svim površinama gdje postoji mogućnost erozije tla, provoditi mjere zaštite od erozije.
2. U svrhu zaštite poljoprivrednog zemljišta od erozije određuju se sljedeće mjere:
* na nagnutim terenima (>15%) obveza je provoditi pravilnu izmjenu usjeva
* međuredni prostori na nagnutim terenima (>15%) pri uzgoju trajnih nasada moraju biti zatravljeni, a redovi postavljeni okomito na nagib terena
* na nagibima većim od 25% zabranjena je sjetva jarih okopavinskih usjeva rijetkog sklopa
* na prostorima gdje dominiraju teksturno lakša tla pored konzervacijske obrade u cilju ublažavanja pojave i posljedica erozije vjetrom moraju se podići vjetrozaštitni pojasi
* obvezna je sadnja dugogodišnjih nasada i višegodišnjih kultura na područjima podložnim eroziji odnosno zabranjena je proizvodnja jednogodišnjih kultura
* zabranjena je sječa dugogodišnjih nasada, osim sječe iz agrotehničkih razloga
* zabranjeno je preoravanje livada, pašnjaka i neobrađenih površina na strmim zemljištima i njihovo pretvaranje u oranice s jednogodišnjim kulturama
* zabranjeno je skidanje humusnog odnosno oraničnog sloja poljoprivrednog zemljišta
1. Vlasnik odnosno posjednik poljoprivrednog zemljišta koji skine oranični (humusni) sloj dužan je bez odgode vratiti zemljište u prvobitno stanje.
2. **Održavanje plodnosti tla**

**Članak 13.**

1. Plodnost tla mora se održavati primjenom agrotehničkih mjera, uključujući gnojidbu, gdje je primjenjivo, kojom se povećava ili održava povoljan sadržaj mikro i makrohraniva u tlu te optimalne fizikalne i mikrobiološke značajke tla.

1. **MJERE ZA UREĐIVANJE I ODRŽAVANJA POLJOPRIVREDNIH RUDINA**

**Članak 14.**

1. Vlasnici i posjednici poljoprivrednog zemljišta dužni su primjenjivati mjere za uređivanje i održavanje poljoprivrednih rudina:
2. održavanje živica i međa
3. održavanje poljskih putova
4. uređivanje i održavanje kanala oborinske odvodnje
5. sprječavanje zasjenjivanja susjednih čestica
6. sadnja i održavanje vjetrobranskih pojasa.
7. **Održavanje živica i međa**

**Članak 15.**

1. Vlasnici i posjednici poljoprivrednog zemljišta koji zasade živicu, dužni su je redoviti održavati i orezivati, na način da spriječe njihovo širenje na susjedno obradivo zemljište i putove i zasjenjivanje susjednih čestica te iste formirati na način da ne ometaju promet, vidljivost i preglednost poljskih putova.
2. Živica uz poljske putove i međe se može zasaditi najmanje 1,50 m od ruba puta odnosno međe i ne smije prelaziti visinu od 1,50 m.
3. Vlasnici i posjednici poljoprivrednog zemljišta dužni su održavati međe tako da budu vidljivo označene, očišćene od korova i višegodišnjeg raslinja te da ne ometaju provedbu agrotehničkih zahvata.
4. Zabranjeno je izoravanje i oštećivanje međa.
5. Za ograđivanje parcela na međama, zabranjuje se korištenje bodljikave žice.
6. **Održavanje poljskih putova**

**Članak 16.**

1. Poljskim putom smatra se svaki nerazvrstani put koji se koristi za promet ili prilaz poljoprivrednom zemljištu, a kojim se koristi veći broj korisnika.
2. Vlasnicima i posjednicima poljoprivrednog zemljišta dozvoljava se održavanje poljskih putova koje koriste.
3. Pod održavanjem poljskih putova podrazumijeva se osobito:
* redovito održavanje i uređivanje poljskih putova, kako ne bi ometali provođenje agrotehničkih mjera i prolazak vatrogasnih vozila
* nasipavanje oštećenih dionica i udarnih rupa odgovarajućim materijalom
* čišćenje i održavanje odvodnih kanala, propusta i sistema odvodnje i otjecanja oborinskih voda
* sprečavanje širenja živica i drugog raslinja uz putove
* sječa pojedinih stabala ili grana koje otežavaju korištenje puta
* sprečavanje oštećivanja putova njihovim nepravilnim korištenjem (preopterećenje, neovlašteni građevinski zahvati, nasipavanje otpadnim i drugim neprikladnim materijalom i sl.)
* sprečavanje uzurpacije putova i zemljišta u njihovom zaštitnom pojasu.

**Članak 17.**

1. Poljski putovi utvrđeni kao nerazvrstane ceste održavaju se u skladu s posebnim propisima.
2. Za održavanje putova u privatnom vlasništvu (putovi služnosti) odgovorni su njihovi vlasnici, odnosno posjednici.

**Članak 18.**

1. Zabranjuju se sve radnje koje mogu dovesti do uništavanja poljskih putova, a osobito:
* preoravanje poljskih putova
* sužavanje poljskih putova, kao i njihovo širenje i devastacija probijanjem te prenamjena u cestovne površine
* uništavanje zelenog pojasa uz poljske putove
* nanošenje zemlje i raslinja na poljske putove prilikom obrađivanja zemljišta
* skretanje oborinskih i drugih voda na poljske putove.

1. **Uređivanje i održavanje kanala oborinske odvodnje**

**Članak 19.**

1. Vlasnici i posjednici poljoprivrednog zemljišta kroz koje prolaze prirodni ili izgrađeni kanali oborinskih voda, odnosno vlasnici ili posjednici tih kanala, u slučajevima kada su ti kanali građeni kao zasebni objekti, obvezni su ih čišćenjem održavati u stanju funkcionalne sposobnosti, kako bi se omogućilo prirodno otjecanje oborinskih voda.
2. Zabranjuje se svako zatrpavanje kanala iz stavka 1. ovoga članka, osim kada se to radi na temelju projektne dokumentacije i valjane dozvole nadležnih tijela koju je ishodio vlasnik, odnosno posjednik poljoprivrednog zemljišta.
3. **Sprječavanje zasjenjivanja susjednih čestica**

**Članak 20.**

1. Radi sprečavanja zasjenjivanja susjednih čestica na kojima se vrši poljoprivredna proizvodnja, zabranjuje se sadnja trajnih nasada, visokog raslinja, živica i brzorastućeg drveća, neposredno uz među.
2. Vlasnici i posjednici poljoprivrednog zemljišta ne smiju sadnjom voćaka ili drugih visoko rastućih kultura zasjenjivati susjedne čestice te tako onemogućavati ili umanjivati poljoprivrednu proizvodnju na tim česticama.
3. Pojedinačna stabla, trajni nasadi ili živica, sade se ovisno o njihovom habitusu, na dovoljnoj udaljenosti od susjednih čestica tako da se može očekivati da nakon maksimalnog uzrasta pojedinačnog stabla, nasada ili živice neće zasjenjivati susjedno zemljište.
4. **Sadnja i održavanje vjetrobranskih pojasa**

**Članak 21.**

1. Vlasnici i posjednici poljoprivrednog zemljišta, u područjima gdje se često javljaju jaki vjetrovi koji mogu prouzročiti eroziju tla, obvezni su zasaditi i održavati vjetrozaštitni pojas.
2. **MJERE ZAŠTITE OD POŽARA**

**Članak 22.**

1. Radi sprječavanja požara na poljoprivrednom zemljištu i poljoprivrednim rudinama vlasnici odnosno posjednici zemljišta dužni su:
* održavati, uređivati i čistiti međe, živice, kanale te poljske i šumske putove
* uklanjati bolesne suhe biljke kao i biljne ostatke nakon provedenih agrotehničkih mjera, žetve, berbe i slično najkasnije do 31. svibnja tekuće godine
* odstraniti biljne ostatke nakon sječe i čišćenja šume, putova i međa na šumskom zemljištu koje graniči s poljoprivrednim zemljištem
* uz međe preorati ili očistiti zemljište zatravljeno suhim biljem i biljnim otpadom
* poduzeti i ostale preventivne mjere prema specifičnosti situacije, a u cilju sprečavanja nastanka i širenja požara.
1. Spaljivanje biljnih otpadaka i korova može se obavljati isključivo uz poduzimanje odgovarajućih mjera zaštite od požara te uz:
* obvezno prethodno obavještavanje nadležne Javne vatrogasne postrojbe
* obvezno spaljivanje na dijelu poljoprivrednog zemljišta koji je najmanje 200 metara udaljeno od ruba šumskog zemljišta i dovoljno udaljeno od krošnji stabala i nasada na susjednim česticama
* obvezno čišćenje tla na kojem se loži vatra radi spaljivanja korova i biljnog otpada od trave i drugog gorivog materijala
* obveznu prisutnost punoljetnih osoba koje su zapalile vatru i to od zapaljenja vatre do njenog potpunog sagorijevanja uz obavezna osnovna sredstva i opremu za početno gašenje požara
* obvezan pregled mjesta loženja te obvezno gašenje ostataka vatre u potpunosti
* poduzimanje ostalih preventivnih mjera prema specifičnosti situacije u cilju sprječavanja nastanka i širenja požara.
1. Zabranjuje se spaljivanje biljnih otpadaka i korova na poljoprivrednom zemljištu:
* u razdoblju od 1. lipnja do 31. listopada
* u razdobljima kada je za područje Općine Tučepi proglašena povećana, velika

i vrlo velika opasnost od izbijanja požara

* za vrijeme jakog vjetra
* u noćnim satima (od 19,00 do 05,00 sati)
* na trasama elektroenergetskih vodova.

  **Članak 23.**

1. Vlasnici, odnosno posjednici poljoprivrednog zemljišta dužni su nakon nepogode uzrokovane požarom, ukloniti opožareno drveće na poljoprivrednom zemljištu u njihovom vlasništvu, odnosno posjedu.
2. Ukoliko vlasnici, odnosno posjednici poljoprivrednog zemljišta ne postupe po navedenom stavku 1. ovog članka, Općina Tučepi pozvat će ih javnim pozivom u kojem će odrediti rok za uklanjanje.
3. Ako nakon isteka roka navedenog u javnom pozivu vlasnici, odnosno posjednici poljoprivrednog zemljišta ne postupe po navedenom iz stavka 1. ovog članka, ovlašćuje se Općina Tučepi za sanaciju područja uklanjanjem opožarenog drveća.
4. **MJERE ZA SPRJEČAVANJE GRAĐENJA I POSTAVLJANJA OBJEKATA NA POLJOPRIVREDNOM ZEMLJIŠTU**

**Članak 24.**

1. Zabranjuje se izgradnja i postavljanje svih vrsta i oblika građevina, objekata i predmeta na poljoprivrednom zemljištu i poljoprivrednim rudinama, koji nisu u skladu s Prostornim planom Općine Tučepi kao i vršenje svih radnji koje za svrhu imaju stvaranje uvjeta za boravak na poljoprivrednoj zemljištu koji nije povezan s poljoprivrednom proizvodnjom.
2. Zabranjuje se, na poljoprivrednom zemljištu i poljoprivrednim rudinama, boravak pod šatorom, u kamp-kućici, kamp-prikolici, pokretnoj kućici (mobile home), autodomu (kamperu) i drugoj odgovarajućoj opremi za smještaj na otvorenom prostoru, kao i ostali načini koji se mogu okarakterizirati kao kampiranje, boravak u postavljenim objektima i građevinama koji se mogu okarakterizirati kao stanovanje, noćenje ili turistički odmor.
3. Zabranjeno je parkiranje, zadržavanje, trajno postavljanje kao i ostavljanje kamp-kućica, kamp-prikolica, pokretnih kućica (mobile home), autodoma (kampera), metalnih brodskih kontejnera, kiosk kućica, svih vrsta plovila, neregistriranih i napuštenih vozila, kao i drugih sličnih objekata na poljoprivrednom zemljištu i poljoprivrednim rudinama.

**Članak 25.**

1. Mjere zabrane iz članka 22. ove Odluke odnose se na sva poljoprivredna zemljišta i poljoprivredne rudine, bez obzira na vlasništvo.
2. **MJERE ZA SPRJEČAVANJE PROTUPRAVNOG ODLAGANJA OTPADA NA POLJOPRIVREDNOM ZEMLJIŠTU I POLJOPRIVREDNIM RUDINAMA**

**Članak 26.**

1. Zabranjuje se nepropisno odlaganje svih vrsta otpada na poljoprivrednom zemljištu i poljoprivrednim rudinama.

**Članak 27.**

1. Zabranjuje se kopanje iskopa te njegovo ispunjenje s odbačenim građevinskim i drugim otpadom na poljoprivrednom zemljištu.

**Članak 28.**

1. Zabranjuje se odlaganje svih vrsta otpada u jame, špilje i lokve te ostala udubljenja u zemlji i njihovo ispunjavanje otpadom ili zatrpavanje zemljom.
2. **NADZOR**

**Članak 29.**

1. Nadzor nad provedbom odredbi ove Odluke provodi komunalni redar Općine Tučepi i nadležne inspekcije.

**Članak 30.**

1. U provedbi nadzora nad provedbom ove Odluke komunalni redar je ovlašten:
2. rješenjem narediti:
* poduzimanje radnji u svrhu sprječavanja nastanka štete, onemogućavanja ili smanjenja poljoprivredne proizvodnje
* poduzimanje radnji u svrhu uklanjanja posljedica nastale štete u poljoprivrednoj proizvodnji
* poduzimanje radnji u svrhu provedbe mjera za uređivanje i održavanje poljoprivrednih rudina
* uklanjanje protupravno postavljenih ograda, živica, drvoreda, voćnjaka pojedinačnih stabala i grmlja
* uklanjanje građevina, objekata i predmeta postavljenih na poljoprivrednom zemljištu i poljoprivrednim rudinama protivno odredbama ove Odluke
* uklanjanje protupravno odloženog otpada na poljoprivrednom zemljištu i poljoprivrednim rudinama
* ostale mjere potrebne za provođenje odredbi ove Odluke i održavanje reda u skladu s odredbama ove Odluke
1. donositi rješenje o prisilnom izvršenju nenovčanih obveza novčanom kaznom ili putem treće osobe
2. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora
3. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i drugih osoba nazočnih prilikom nadzora
4. zatražiti pisanim putem od stranke točne i potpune podatke i dokumentaciju potrebnu u nadzoru
5. prikupljati dokaze i utvrđivati činjenično stanje (fotografiranjem, snimanjem kamerom, videozapisom i sl.)
6. opominjati fizičke i pravne osobe na pridržavanje odredbi ove Odluke
7. izdati prekršajni nalog, pokrenuti prekršajni postupak
8. naplatiti novčanu kaznu na mjestu počinjenja prekršaja od počinitelja
9. obavljati i druge radnje u svrhu provedbe nadzora.

**Članak 31.**

1. Mjere propisane ovom Odlukom komunalni redar naređuje rješenjem osobi koja je povrijedila odredbe ove Odluke, odnosno osobi koja je obvezna otkloniti utvrđenu povredu.
2. Ako se osoba iz stavka 1. ovog članka ne može utvrditi, rješenje se donosi protiv nepoznate osobe.
3. Ako službena osoba utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.

**Članak 32.**

1. Vlasnici odnosno posjednici poljoprivrednog zemljišta dužni su komunalnom redaru u provedbi njegovih ovlasti omogućiti nesmetano obavljanje nadzora i pristup do poljoprivrednog zemljišta.

**Članak 33.**

1. Protiv rješenja komunalnog redara može se izjaviti žalba upravnom tijelu Splitsko -dalmatinske županije nadležnom za poslove poljoprivrede u roku od 15 dana od dana primitka rješenja.

1. Žalba izjavljena protiv rješenja iz stavka 1. ovog članka ne odgađa njegovo izvršenje.
2. Ako vlasnik odnosno posjednik poljoprivrednog zemljišta ne poduzme rješenjem naređene mjere, izvršenje rješenja provest će se putem treće osobe na odgovornost i teret vlasnika odnosno posjednika poljoprivrednog zemljišta.
3. **PREKRŠAJNE ODREDBE**

**Članak 34.**

1. Novčanom kaznom u iznosu od 660,00 eura kaznit će se za prekršaj pravna osoba koja ne postupa u skladu s ovom Odlukom.
2. Novčanom kaznom u iznosu od 330,00 eura kaznit će se fizička osoba obrtnik i osoba koja obavlja drugu samostalnu djelatnost koja ne postupa u skladu s ovom Odlukom
3. Novčanom kaznom u iznosu od 130,00 eura kaznit će se fizička osoba i odgovorna osoba u pravnoj osobi koja ne postupa u skladu s ovom Odlukom.

**Članak 35.**

1. Novčanom kaznom u iznosu od 1.320,00 eura kaznit će se za prekršaj pravna osoba ako ne omogući nadzor komunalnom redaru odnosno ako ne postupi po izvršnom rješenju komunalnog redara.
2. Novčanom kaznom u iznosu od 660,00 eura kaznit će se za prekršaj fizička osoba i obrtnik koja obavlja drugu samostalnu djelatnost odnosno ako ne omogući nadzor komunalnom redaru te ne postupi po izvršnom rješenju komunalnog redara.
3. Novčanom kaznom u iznosu od 260,00 eura kaznit će se fizička osoba i odgovorna osoba u pravnoj osoba ako ne omogući nadzor komunalnom redaru odnosno ako ne postupi po izvršnom rješenju komunalnog redara.
4. **PRIJELAZNE I ZAVRŠNE ODREDBE**

**Članak 36.**

1. Stupanjem na snagu ove Odluke prestaje važiti Odluka o agrotehničkim mjerama te uređivanju i održavanju poljoprivrednih rudina na području Općine Tučepi („Glasnik Općine Tučepi 03/2011).

**Članak 37.**

1. Ova Odluka stupa na snagu osmog dana od dana objave u Glasniku Općine Tučepi.